**Էսթեր Գեհլին** (շվեդ.՝ Esther Gehlin, ծննդյան ազգանունը՝ Էնրիկես, մարտի 24, 1892(1892-03-24), Կոպենհագեն, Դանիա - հոկտեմբերի 23, 1949(1949-10-23), Հելսինգբորգ, Մալմյոհուս համայնք, Շվեդիա), հրեական ծագմամբ դանիացի-շվեդ նկարչուհի, որը ջրաներկով և յուղաներկով բնանկարներ, դիմանկարներ, նատյուրմորտներ և ինտերիերին վերաբերող պատկերներ է վրձնել։

1922 թվականից նա ամուսնու՝ Հուգո Գեհլինի հետ բնակություն է հաստատել շվեդական Հելսինգբորգ քաղաքում։ Նրանց տանը հաճախակի հանդիպումներ են կազմակերպվել տեղացի նկարիչների և գրողների համար։ 1940-ական թվականներին Էսթերը վաղքրիստոնեական արվեստի ազդեցության ներքո ստեղծել է տեքստիլ ապլիկացիաներ։

Կենսագրություն
--------------

Էսթեր Էնրիկեսը ծնվել է 1892 թվականի մարտի 24-ին, այն ժամանակվա Կոպենհագենի շրջանի Ֆրեդերիկսբերգ քաղաքում՝ գործարանի տնօրեն Միխայել Էմիլ Մարտին Էնրիկեսի և Ժյուլի Քրիստիան Պոուլսենի ընտանիքում։ Տրիկոտաժե գործվածքների արտադրությունում հոր հաջողության շնորհիվ մեծացել է միջին խավի ունևոր հրեական ընտանիքում։ 1908 թվականից սովորել է Կոպենհագենի տեխնիկական ինստիտուտում, որը 1911 թվականին ավարտելով՝ ընդունվել է Դանիայի գեղարվեստի թագավորական ակադեմիա, որն ավարտել է 1915 թվականին։

1917 թվականի հունիսին Գեհլինն ամուսնացել է շվեդ նկարիչ Ուգո Գեհլինի հետ (1889-1953)։ 1920 թվականին նրանք մեկ տարի անցկացրել են Իտալիայում՝ իրենց ուսումնական ուղևորության ընթացքում այցելելով Ասսիզի և Ռավեննա քաղաքներ։ Վերադառնալուց հետո նրանք համատեղ ցուցահանդես են անցկացրել Ստոկհոլմի Գումմեսոն պատկերասրահում։ 1922 թվականին ամուսինները բնակություն են հաստատել Հելսինգբորգում՝ սկզբում Ռաուսում, իսկ 1925 թվականից՝ Կլեմենս Գատա փողոցի տանը, որը տեղացի նկարիչների, գրողների և դերասանների համար դարձել է հավաքատեղի։

Տարիներ շարունակ Գեհլինը նկարել է ջրաներկով և յուղաներկով՝ ստեղծելով դիմանկարներ, բնանկարներ, նատյուրմորտներ, որոնց համար ներշնչման աղբյուր են հանդիսացել իր բնակարանից դեպի քաղաքային նավահանգիստ, այգիներ և տներ բացվող տեսարանները։ Նրա աշխատանքները առավելապես դրական արձագանքների են արժանացել, մասնավորապես՝ նատյուրմորտները։ Նույն վերաբերմունքին են արժանացել նաև նրա տեքստիլ ապլիկացիաները, որոնք նա ստեղծել է 1930-ական թվականների վերջին։

Էսթեր Գեհլինի աշխատանքները ներկայումս պահպանվում են Շվեդիայի ազգային թանգարանում, Ստոկհոլմի ժամանակակից արվեստի թանգարանում, Մալմյոյի գեղարվեստի թանգարանում և Հելսինգբորգի թանգարաններում։ Նրա աշխատանքների հետահայաց ցուցադրությունը տեղի է ունեցել Վիկինգսբերգի հելսինգբորգյան գեղարվեստի թանգարանում՝ 1952 թվականին, Երբ Գեհլինը կդառնար 60 տարեկան։

Էսթեր Գեհլինը մահացել է 1949 թվականի հոկտեմբերի 23-ին՝ Հելսինգբորգում և հուղարկավորվել Ռաուս գերեզմանատանը։

Պատկերասրահ
-----------

* «Լեգենդ Հովսեփի մասին», նկարազարդումը՝ Էսթեր Գեհլինի, Ալհեմս հրատարակչություն«Լեգենդ Հովսեփի մասին», նկարազարդումը՝ Էսթեր Գեհլինի, Ալհեմս հրատարակչություն
* Նատյուրմորտ ձողաձկով և հացովՆատյուրմորտ ձողաձկով և հացով

Ծանոթագրություններ
------------------

1. 1 2 3 4  Kunstindeks Danmark (դան.)
2. ↑  KulturNav — 2015.
3. 1 2  «Esther Gehlin» (շվեդերեն). Helsingborgs stadslexikon. Վերցված է 17 марта 2020-ին.
4. 1 2 3 4 5 6  Gustavsson, Karin. «Esther Gehlin». Svenskt kvinnobiografiskt lexikon. Վերցված է 17 марта 2020-ին.
5. 1 2 3  Abildgaard, Hanne. «Esther Gehlin» (դանիերեն). Kunstineks Danmark & Weilbachs Kunstnerleksikon. Վերցված է 17 марта 2020-ին.

Արտաքին հղումներ
----------------

* Էսթեր Գեհլինի որոշ աշխատանքներ artnet.com կայքում
* Էսթեր Գեհլինի մասին Svenska Konstnärer, Biografisk Handbok գրքում, 1980, էջեր 147-148

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Էսթեր Գեհլին» հոդվածին։ |

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | RKDartists |

 |